### 5.     Drøftelse af udkast til naturpolitik

**Åbent**

Sagsnr.: 326-2019-31179       J.nr.: 09.00.00           Dokumentnr.:
326-2021-89295

**Sagstype**

Drøftelse.

**Resume og sagens baggrund**

Kommunalbestyrelsen har besluttet, at der skal udarbejdes en
ny natur- og miljøpolitik. Teknik- og miljøudvalget har efterfølgende drøftet
fokus og indhold i en ny natur- og miljøpolitik. På baggrund af drøftelserne
blev et første udkast til en naturpolitik med forslag til vision og mål
fremlagt til udvalgets drøftelser på mødet i marts. Dette blev fulgt op af
eksempler på mål og handlinger, der blev fremlagt til udvalgets drøftelser i
april. I juni har udvalget haft en tematur med afsæt i fire naturtyper, og
efterfølgende er udkastet til naturpolitikken drøftet med Det Grønne
Dialogforum.

**Indstillinger**

Chefen for Plan, Byg og Miljø indstiller, at udvalget
drøfter forslag til naturpolitik med eksempler på mål og handlinger.

**Behandling**

Teknik- og Miljøudvalget.

**Sagsfremstilling**

Naturpolitikken tager afsæt i det brede natursyn fra
beskyttelse til benyttelse. Biodiversitet og tilgængelighed er gennemgående
temaer i politikken, der er bygget op omkring de fire overskrifter

·
Bynatur

·
Natur i det åbne land

·
Sårbar natur og

·
Våd natur.

For at sikre at naturpolitikken realiseres, er det
hensigten, at den følges op med et handlekatalog, der kommer til at indeholde
forslag til konkrete handlinger, der kan ses som en vej hen imod opfyldelsen af
målene. Naturpolitikken kommer dermed til at være en ramme for forbedring af
naturtilstanden, hvor handlekataloget giver forslag til de konkrete tiltag.

Ved den første drøftelse af naturpolitikken efterlyste
udvalget eksempler på handlinger. Til brug for udvalgets videre drøftelser af
naturpolitikken udarbejdede administrationen derfor eksempler på konkrete
handlinger, der skal medvirke til at realisere naturpolitikkens mål.
Eksemplerne blev fremlagt til udvalgets drøftelse i april.

Handlingerne tager både udgangspunkt i de fire overskrifter
samt biodiversitet og tilgængelighed som naturpolitikkens gennemgående temaer.
Effekten af handlingerne og den indsats der kræves for at kunne gennemføre dem,
er også angivet. Indsatsen er beskrevet som tid, om det er nemt eller svært,
omfanget af mandetimer, lodsejer-/borgerinddragelse samt finansiering.

Fælles for de eksempler på handlinger, der blev fremlagt er,
at det som hovedregel enten er handlinger på kommunale arealer, hvor der i
forvejen er en drift, eller handlinger, der tager afsæt i en opgave, der i
forvejen skal laves.

Til udvalgets møde i april anbefalede administrationen, at
udvalget drøftede de eksempler på handlinger, der blev fremlagt, som eksempler
på konkrete og overskuelige første tiltag, der kan medvirke til at realisere
naturpolitikkens vision:

”Kalundborg Kommune skal være en grøn, naturrig kommune med
mere biodiversitet i alle typer af grønne områder. Vi vil sørge for mere og
bedre natur i byerne, i det åbne land og i den våde natur, og passe på og
udvikle den sårbare natur. Stier og andre støttepunkter skal åbne både landskab
og bynatur og give rum til naturoplevelser, rekreation og friluftsaktiviteter
til glæde for alle, der bor i og besøger Kalundborg Kommune”.

Efter udvalgets tematur blev udkastet til naturpolitik
drøftet med Det Grønne Dialogforum. De grønne interessenter ønskede konkrete
mål og handlinger i naturpolitikken og efterspurgte konkrete tiltag på
kommunens egne arealer. Der var ønsker om gedegræsning, grønne korridorer,
naturnær skovdrift på arealer mindre end fem ha, stier, vandplanprojekter mv.

Det første udkast til naturpolitik og eksempler på mål og
handlinger, der er drøftet i foråret, er nu skrevet sammen til andet udkast til
naturpolitik. Administrationen foreslår, at udvalget drøfter den videre proces
og herunder hvad drøftelserne med Det Grønne Dialogforum giver anledning til af
tilføjelser. Efter mødet vil administrationen rette naturpolitikken til,
hvorefter den vil være klar til endelig godkendelse.

**Økonomiske konsekvenser**

Ingen.

**Bilag**

|  |  |
| --- | --- |
| 2 Udkast til Naturpolitik [telefonnummer] med eksempler på mål og handlinger | 326-2021-89455 |